**Ryšių tinklų, turinio ir technologijų generalinis direktoratas (Ryšių tinklų, turinio ir technologijų GD)**

Pranešimas apie konkursą Skaitmeninės kompetencijos ir mokslo infrastruktūros direktorato direktoriaus pareigoms (AD 14 lygis)

(Tarnybos nuostatų 29 straipsnio 2 dalis)

COM/2023/10440

**Apie mus**

Ryšių tinklų, turinio ir technologijų GD remia mūsų ekonomikos ir visuomenės skaitmeninę transformaciją ir formuoja bei įgyvendina politiką, reikalingą siekiant plėtoti vidaus rinką ir užtikrinti Europos prisitaikymą prie skaitmeninio amžiaus. Šio GD veiklos įgyvendinimas grindžiamas abipusiu bendradarbiavimu su visomis suinteresuotosiomis šalimis (įmonėmis, akademine bendruomene, viešosiomis organizacijomis, suinteresuotaisiais subjektais, piliečiais). Be to, šis GD aktyviai skatina įvairiais lygmenimis bendradarbiauti tiek savo viduje, tiek visoje Komisijoje.

C direktorato „Skaitmeninė kompetencija ir mokslo infrastruktūra“ tikslas – užtikrinti lyderystę ateities IRT technologijų ir infrastruktūros srityje, remti tolesnį šių technologijų ir infrastruktūros diegimą ir plataus masto naudojimą ir skatinti kurti daug reikšmingų mokslinių, pramoninių ir visuomeninių prietaikų. Šis direktoratas atsako už įvairią veiklą, pavyzdžiui, vadovauja iniciatyvos [„Tikslas – Žemė“](https://digital-strategy.ec.europa.eu/en/policies/destination-earth) įgyvendinimui ir jį koordinuoja. Be to, jis deda pastangas sukurti [Europos atvirojo mokslo debesiją](https://digital-strategy.ec.europa.eu/en/policies/open-science-cloud). Šis direktoratas taip pat koordinuoja ir stebi [našiosios kompiuterijos, kvantinės](https://digital-strategy.ec.europa.eu/en/policies/high-performance-computing-joint-undertaking) kompiuterijos ir komunikacijos, taip pat duomenų infrastruktūros kūrimą ir diegimą (be kita ko, prižiūri bendrąją įmonę [„EuroHPC“](https://eurohpc-ju.europa.eu/index_en) ir remia [iniciatyvą „EuroQCI“](https://digital-strategy.ec.europa.eu/en/policies/european-quantum-communication-infrastructure-euroqci)). Jis taip pat kuria miestų skaitmeninių dvynių platformas, kuriose siūlomi pažangūs skaitmeniniai sprendimai ir paslaugos (šios veiklos pagrindas – judėjimas *living-in.eu*). Galiausiai šis direktoratas taip pat atsako už [Ateities ir besiformuojančių technologijų pavyzdinių iniciatyvų programą](https://digital-strategy.ec.europa.eu/en/activities/flagships), apimančią projektą „Žmogaus smegenys“ ir iniciatyvas „Grafenas“ bei „Kvantinės technologijos“.

Direktoratą sudaro keturi skyriai, įsikūrę Briuselyje ir Liuksemburge. Šiuo metu jame dirba apie 70 žmonių, o jo metinis biudžetas yra maždaug 350 mln. EUR. Direktoriaus darbo vieta yra Liuksemburge.

**Siūlome**

Direktorius, be kita ko, turi:

- atlikti analitinį darbą ir formuoti generalinio direktorato strategiją ir politiką, susijusias su direktorato veiklos sritimi;

- sudaryti direktorato darbo programą (nustatyti tikslus, siekiamus rezultatus, terminus) ir užtikrinti, kad ji sietųsi ir derėtų su bendrais generalinio direktorato tikslais;

- užtikrinti veiksmingą direktorato veiklos planavimą ir valdymą, be kita ko, rūpintis kokybės standartų taikymu ir stebėti terminų laikymąsi, darbo eigą, pažangą ir tikslų įgyvendinimą;

- koordinuoti ir įgyvendinti kiekvieno direktorato skyriaus darbo programoje numatytą veiklą ir užtikrinti, kad ji sietųsi ir derėtų su ES ir (arba) Komisijos politika;

- užtikrinti veiksmingą direktorato žmogiškųjų išteklių planavimą, skirstymą ir valdymą; prižiūrėti ir kontroliuoti direktorato darbo našumą, be kita ko, analizuoti ir (arba) vertinti rezultatus bei valdymą siekiant užtikrinti veiksmingą ir efektyvų išteklių skirstymą ir naudojimą;

- užtikrinti veiksmingą biudžeto išteklių planavimą ir valdymą visame direktorate ir padėti plėtoti generalinio direktorato biudžeto ir finansinių išteklių valdymo politiką atsižvelgiant į bendrą Komisijos politikos sistemą;

- padėti generaliniam direktoriui spręsti organizacinius generalinio direktorato klausimus ir vykdyti bendrą jo valdymą; atstovauti generaliniam direktoratui išorės ir vidaus renginiuose, kurie yra svarbūs direktoratui arba generaliniam direktoratui, be kita ko, direktorato vardu dalyvauti atitinkamų komitetų ir darbo grupių posėdžiuose;

- megzti ir nuolat palaikyti ryšius su atitinkamomis Komisijos vidaus tarnybomis ir išorės įstaigomis, siekiant atstovauti generalinio direktorato interesams ir sekti su direktorato veiklos sritimi susijusios ES ir (arba) Komisijos politikos raidą.

**Ieškome (atrankos kriterijai)**

Asmeninės savybės

- Puikūs bendravimo ir derybų įgūdžiai, įskaitant gebėjimą aukščiausiu lygmeniu atstovauti generaliniam direktoratui Komisijoje, valstybėse narėse ir tarptautiniuose forumuose.

- Sveika nuovoka, gebėjimas mąstyti abstrakčiai, novatoriškai ir strategiškai.

Specialieji įgūdžiai ir patirtis

- Geras informacinių ir ryšių technologijų, susijusių su Europos mokslinių tyrimų, plėtros ir inovacijų politika ir platesne skaitmeninės ekonomikos ir visuomenės politika, išmanymas.

- Geras mokslinių tyrimų politikos išmanymas (pranašumas būtų su didelio masto mokslinių tyrimų politikos iniciatyvomis ir prietaikomis susijusi patirtis) ir įrodymais pagrįsta politikos formavimo ir valdymo patirtis (pageidautina, įgyta einant aukšto lygio pareigas).

Vadovavimo įgūdžiai

- Įrodymais pagrįsta vadovavimo patirtis ir puikūs vadovavimo įgūdžiai, gebėjimas vadovauti didelį kolektyvą ir didelius finansinius išteklius turinčiam direktoratui ir įkvėpti bei motyvuoti jo darbuotojus.

- Papildomas pranašumas būtų strateginio planavimo ir programų valdymo patirtis, įgyta generalinio direktorato veiklos arba susijusiose srityse.

- Įrodymais pagrįstas gebėjimas mąstyti kūrybiškai ir strategiškai, reikalingas norint suformuoti aiškią siektinų tikslų viziją ir pagal ją parengti praktiškus ir realistiškus veiksmų planus.

- Gebėjimas valdyti dinamiškus pokyčių procesus.

**Kandidatai privalo (tinkamumo reikalavimai)**

Kandidatai galės dalyvauti atrankos etape tik jei **iki paraiškų pateikimo termino** atitiks toliau nurodytus formalius reikalavimus.

* Pilietybė: kandidatas turi turėti vienos iš Europos Sąjungos valstybių narių pilietybę.
* Universitetinis išsilavinimas arba diplomas: kandidatas privalo turėti:

- arba diplomu patvirtintą ketverių metų ar ilgesnį užbaigtą universitetinį išsilavinimą,

- arba diplomu patvirtintą bent trejų metų užbaigtą universitetinį išsilavinimą ir ne mažesnę kaip vienų metų atitinkamą profesinę patirtį (ši vienų metų profesinė patirtis negali būti įtraukta į baigus studijas įgytos profesinės patirties, kurios reikalaujama toliau, laikotarpį).

* Profesinė patirtis: kandidatas privalo turėti ne mažesnę kaip 15 metų darbo patirtį**[[1]](#footnote-1)**, įgytą baigus studijas, kurios lygmuo atitinka minėtus kvalifikacinius reikalavimus.
* Vadovavimo patirtis: iš baigus studijas įgytos profesinės patirties bent penkerių metų profesinė patirtis turi būti įgyta einant aukšto lygio vadovo pareigas**[[2]](#footnote-2)**.
* Kalbos: kandidatas turi labai gerai mokėti vieną iš oficialiųjų Europos Sąjungos kalbų[[3]](#footnote-3) ir pakankamai gerai mokėti kurią nors kitą oficialiąją ES kalbą. Atrankos komisijos per pokalbį (-ius) tikrins, ar kandidatai atitinka reikalavimą pakankamai gerai mokėti kurią nors kitą oficialiąją ES kalbą. Todėl pokalbis arba jo dalis gali vykti ta kita kalba.
* Amžiaus riba: kandidatas privalo nebūti sulaukęs įprasto pensinio amžiaus, kuris Europos Sąjungos institucijų pareigūnams skaičiuojamas nuo mėnesio, kurį jiems sukanka 66 metai, pabaigos (žr. Tarnybos nuostatų**[[4]](#footnote-4)** 52 straipsnio a punktą).

**Atranka ir paskyrimas**

Atranka ir paskyrimas bus vykdomi laikantis Europos Komisijos nustatytos atrankos ir įdarbinimo tvarkos (žr. Su vyresniaisiais pareigūnais susijusios politikos dokumentą**[[5]](#footnote-5)**).

Organizuodama šią atrankos procedūrą Europos Komisija sudarys pirminės atrankos komisiją. Ši komisija išanalizuos visas paraiškas, atliks pirmąjį tinkamumo patikrinimą ir pagal pirmiau nurodytus kriterijus nustatys geriausią profilį turinčius kandidatus, kurie gali būti pakviesti pokalbio su pirminės atrankos komisija.

Po šių pokalbių pirminės atrankos komisija parengs išvadas ir pateiks kandidatų, kurie galėtų būti pakviesti tolesnio pokalbio su Europos Komisijos paskyrimų patariamuoju komitetu (PPK), sąrašą. PPK, atsižvelgdamas į pirminės atrankos komisijos išvadas, nuspręs, kuriuos kandidatus pakviesti pokalbio.

Pokalbio su PPK pakviesti kandidatai dalyvaus visą dieną vyksiančiose vadovų vertinimo centro, kuriame dirba nepriklausomi įdarbinimo konsultantai, procedūrose. Atsižvelgdamas į pokalbio ir vertinimo centro ataskaitos rezultatus, PPK sudarys galutinį kandidatų, laikomų tinkančiais eiti šias pareigas, sąrašą.

PPK atrinkti kandidatai dalyvaus pokalbyje su atitinkamu (-ais) Komisijos nariu (-iais).

Po šių pokalbių Europos Komisija priims sprendimą dėl paskyrimo.

Atrinktas kandidatas privalo būti įvykdęs visas įstatymų nustatytas karinės tarnybos prievoles, turėti atitinkamas charakteristikas, patvirtinančias tinkamumą eiti savo pareigas, ir būti tinkamos fizinės būklės, kad galėtų vykdyti savo pareigas.

Atrinktas kandidatas turėtų turėti arba iš nacionalinės saugumo tarnybos galėti gauti galiojantį asmens patikimumo pažymėjimą. Asmens patikimumo pažymėjimas yra administracinis sprendimas, kuris priimamas kompetentingai nacionalinei saugumo tarnybai užbaigus patikimumo patikrinimą pagal galiojančius nacionalinius saugumo įstatymus ir kitus teisės aktus ir kuriuo patvirtinama, kad asmeniui leidžiama susipažinti su nurodyto lygio įslaptinta informacija. (Pažymėtina, kad asmens patikimumo pažymėjimo išdavimo procedūra gali būti pradėta tik darbdavio, o ne paties kandidato prašymu.)

Kandidatas galės susipažinti su „CONFIDENTIEL UE / EU CONFIDENTIAL“ arba didesnio slaptumo žyma pažymėta ES įslaptinta informacija ir dalyvauti posėdžiuose, kuriuose tokia ES įslaptinta informacija aptariama, tik po to, kai atitinkama valstybė narė išduos asmens patikimumo pažymėjimą ir kai patikrinimo procedūra bus užbaigta Europos Komisijos Saugumo direktorato teisiškai privalomu informaciniu pranešimu.

**Lygios galimybės**

Remdamasi Tarnybos nuostatų 1d straipsniu, Europos Komisija siekia strateginio tikslo – iki dabartinės kadencijos pabaigos pasiekti lyčių lygybę visais valdymo lygmenimis ir vykdo lygių galimybių politiką, skatindama teikti paraiškas, kurios galėtų padėti užtikrinti didesnę įvairovę, lyčių lygybę ir bendrą geografinę pusiausvyrą.

**Įdarbinimo sąlygos**

Darbo užmokestis ir įdarbinimo sąlygos yra nustatyti Tarnybos nuostatuose.

Atrinktas kandidatas bus įdarbintas AD 14 lygio pareigūnu. Priklausomai nuo ankstesnės profesinės patirties, jam bus nustatyta 1-a arba 2-a to pareigų lygio pakopa.

Atrinktas kandidatas turėtų žinoti, kad Tarnybos nuostatuose visiems naujiems pareigūnams nustatytas devynių mėnesių bandomasis laikotarpis.

Darbo vieta yra Liuksemburge.

**Nepriklausomumas ir interesų deklaravimas**

Atrinkti kandidatai atrankos metu turės patvirtinti, kad tarnaudami viešajam interesui įsipareigoja veikti nepriklausomai, ir deklaruoti visus interesus, kurie galėtų kelti abejonių dėl jų nepriklausomumo.

**Svarbi informacija kandidatams**

Kandidatams primenama, kad atrankos komisijų darbas yra konfidencialus. Kandidatams draudžiama tiesiogiai arba netiesiogiai susisiekti su atskirais šių komisijų nariais arba prašyti kitų asmenų tai daryti jų vardu. Visos užklausos turi būti siunčiamos atitinkamos komisijos sekretoriatui.

**Asmens duomenų apsauga**

Komisija užtikrins, kad kandidatų asmens duomenys būtų tvarkomi laikantis Europos Parlamento ir Tarybos reglamento (ES) 2018/1725[[6]](#footnote-6). Tai visų pirma pasakytina apie tokių duomenų konfidencialumą ir saugumą.

**Paraiškų teikimo tvarka**

Prieš teikdamas paraišką turėtumėte atidžiai pasitikrinti, ar atitinkate visus kandidatams keliamus tinkamumo reikalavimus (žr. skyrelį „Kandidatai privalo“), ypač diplomų, aukšto lygio profesinės patirties ir kalbų mokėjimo reikalavimus. Jeigu netenkinamas bent vienas iš tinkamumo reikalavimų, kandidatas automatiškai pašalinamas iš atrankos procedūros.

Jeigu norite dalyvauti konkurse, turite užsiregistruoti internetu toliau nurodytoje svetainėje ir kiekvienu registracijos etapu laikytis pateiktų nurodymų:

<https://ec.europa.eu/dgs/human-resources/seniormanagementvacancies/>.

Turite turėti veikiantį e. pašto adresą. Jis bus naudojamas jūsų registracijai patvirtinti, be to, juo bus su jumis susisiekiama įvairiais procedūros etapais. Todėl jeigu jūsų e. pašto adresas pasikeis, prašom apie tai pranešti Europos Komisijai.

Kad užbaigtumėte registraciją, į sistemą reikia įkelti PDF formato gyvenimo aprašymą, pageidautina – „Europass“ gyvenimo aprašymo formatu[[7]](#footnote-7), ir internetu pateikti motyvacinį laišką (ne daugiau kaip 8 000 spaudos ženklų). Gyvenimo aprašymas ir motyvacinis laiškas gali būti teikiami bet kuria iš oficialiųjų Europos Sąjungos kalbų.

Turėtumėte užtikrinti, kad jūsų paraiška būtų tiksli, išsami ir teisinga.

Baigęs registraciją internete, e. paštu gausite patvirtinimą, kad jūsų paraiška užregistruota. **Jei patvirtinimo e. paštu negavote, paraiška nebuvo užregistruota!**

Atkreipkite dėmesį į tai, kad paraiškos nagrinėjimo eigos negalite stebėti internetu. Apie jūsų paraiškos statusą jums tiesiogiai praneš Europos Komisija.

**E. paštu atsiųstos paraiškos nebus priimamos.** Jei norite daugiau informacijos ir (arba) jei kiltų techninių nesklandumų, siųskite e. laišką šiuo adresu:   
[HR-MANAGEMENT-ONLINE@ec.europa.eu](mailto:HR-MANAGEMENT-ONLINE@ec.europa.eu).

Jūs pats atsakingas už tai, kad registracijos internetu forma būtų užpildyta laiku. Primygtinai rekomenduojame nesiregistruoti paskutinėmis registracijai skirto laiko dienomis, nes dėl didelės interneto apkrovos arba dėl interneto ryšio sutrikimų registracija internetu gali nutrūkti neužbaigta, o tada reikia kartoti visą procedūrą. Pasibaigus registracijai skirtam laikui, nebegalėsite įvesti jokių duomenų. Registracijos formos, kurias bus vėluojama nusiųsti, nebus priimamos.

**Galutinis terminas**

Galutinis registracijos terminas – **2023 m. lapkričio 27 d. 12 val. (vidurdienis) Briuselio laiku**; vėliau registracija negalima.

1. Atsižvelgiama tik į faktiniais darbo santykiais pagrįstą profesinę patirtį, įgytą atliekant realų, tikrą darbą už užmokestį kaip darbuotojui (pagal bet kokios rūšies sutartį) arba kaip paslaugos teikėjui. Ne visą darbo dieną vykdyta profesinė veikla apskaičiuojama proporcingai patvirtintai visą darbo dieną išdirbtų valandų procentinei daliai. Į motinystės, vaiko priežiūros ir (arba) įvaikinimo atostogas atsižvelgiama, jeigu atostogauta dirbant pagal darbo sutartį. Doktorantūros studijos prilyginamos profesinei patirčiai, net jeigu už jas negaunamas atlygis, tačiau tik iki trejų metų, su sąlyga, kad studijos buvo sėkmingai baigtos. Atitinkamas laikotarpis gali būti įskaičiuotas tik vieną kartą. [↑](#footnote-ref-1)
2. Gyvenimo aprašyme aprašydami kiekvienų metų vadovavimo patirtį, kandidatai turėtų aiškiai nurodyti: 1) eitas vadovo pareigas ir vykdytas funkcijas; 2) darbuotojų, kuriems vadovavo eidami šias pareigas, skaičių; 3) valdyto biudžeto dydį; 4) aukštesnių ir žemesnių hierarchijos lygmenų skaičių; 5) to paties lygmens vadovų skaičių. [↑](#footnote-ref-2)
3. <http://eur-lex.europa.eu/legal-content/LT/TXT/PDF/?uri=CELEX:01958R0001-20130701&qid=1408533709461&from=LT><https://eur-lex.europa.eu/legal-content/LT/TXT/?uri=CELEX%3A01958R0001-20130701>. [↑](#footnote-ref-3)
4. <https://eur-lex.europa.eu/legal-content/LT/TXT/?uri=CELEX%3A01962R0031-20140701>. [↑](#footnote-ref-4)
5. <https://commission.europa.eu/jobs-european-commission/job-opportunities/managers-european-commission_en#documents> (tik anglų kalba). [↑](#footnote-ref-5)
6. 2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39). [↑](#footnote-ref-6)
7. Informacijos, kaip susikurti „Europass“ gyvenimo aprašymą, galite rasti internete [https://europa.eu/europass/en/create-europass-cv](https://europa.eu/europass/lt/create-europass-cv). [↑](#footnote-ref-7)