**Id-Direttorat Ġenerali għan-Networks, il-Kontenut u t-Teknoloġija tal-Komunikazzjoni (CNECT)**

Pubblikazzjoni ta’ post vakanti għall-kariga ta’ Direttur “Eċċellenza Diġitali u Infrastruttura tax-Xjenza” (Grad AD14)

(l-Artikolu 29(2) tar-Regolamenti tal-Persunal)

COM/2023/10440

**Min aħna?**

Id-DĠ CONNECT jappoġġja t-trasformazzjoni diġitali tal-ekonomija u tas-soċjetà tagħna u jikkonċepixxi u jimplimenta l-politiki meħtieġa biex jitrawwem is-suq intern u biex l-Ewropa tkun lesta għall-era diġitali. L-implimentazzjoni tal-attivitajiet tad-DĠ hija bbażata fuq kooperazzjoni bidirezzjonali mal-partijiet interessati kollha (in-negozju, l-akkademja, l-organizzazzjonijiet pubbliċi, il-partijiet ikkonċernati, iċ-ċittadini). Id-DĠ jippromwovi wkoll b’mod attiv kollaborazzjoni trażversali fi ħdan id-DĠ u madwar il-Kummissjoni.

L-objettiv tad-Direttorat C “Eċċellenza Diġitali u Infrastruttura tax-Xjenza” huwa li jiżgura t-tmexxija fit-Teknoloġiji u l-Infrastrutturi tal-ICT futuri, jappoġġa l-użu ulterjuri u l-użu fuq skala kbira tagħhom, u jistimula l-ħolqien ta’ għadd kbir ta’ applikazzjonijiet xjentifiċi, industrijali u soċjetali li jħallu impatt. Id-Direttorat huwa responsabbli għall-attivitajiet li ġejjin: Huwa jmexxi u jikkoordina l-implimentazzjoni tal-inizjattiva [Destination Earth](https://digital-strategy.ec.europa.eu/mt/policies/destination-earth). Jaħdem ukoll lejn l-istabbiliment tal-[Cloud Ewropew tax-Xjenza Miftuħa](https://digital-strategy.ec.europa.eu/mt/policies/open-science-cloud) (EOSC). Id-Direttorat qed jikkoordina u jimmonitorja wkoll l-iżvilupp u l-iskjerament ta’ [computing ta’ prestazzjoni għolja, kompjuters quantum](https://digital-strategy.ec.europa.eu/mt/policies/high-performance-computing-joint-undertaking) u komunikazzjoni, kif ukoll infrastrutturi tad-*data* (fost oħrajn jissorvelja l-Impriża Konġunta [EuroHPC](https://eurohpc-ju.europa.eu/index_en) u jappoġġa [l-inizjattiva EuroQCI](https://digital-strategy.ec.europa.eu/mt/policies/european-quantum-communication-infrastructure-euroqci)). Id-Direttorat jiżviluppa wkoll tewmin diġitali ta’ pjattaformi urbani li jipprovdu soluzzjonijiet u servizzi diġitali intelliġenti (ankrati fil-moviment living-in.eu). Fl-aħħar nett, huwa inkarigat ukoll mill-[Programm Ewlieni tat-Teknoloġiji Futuri u Emerġenti (FET)](https://digital-strategy.ec.europa.eu/mt/activities/flagships) li jinkludi l-Proġett tal-Moħħ tal-Bniedem, it-Teknoloġiji Grafen u Quantum.

Id-Direttorat huwa magħmul minn 4 Unitajiet, ibbażati fi Brussell u fil-Lussemburgu. Il-forza tax-xogħol attwali tikkonsisti f’madwar 70 persuna u għandha baġit annwali ta’ madwar EUR 350 miljun. Il-funzjoni ta’ Direttur tinsab fil-Lussemburgu.

**X’qegħdin nipproponu**

Id-dmirijiet tad-Direttur jinkludu:

- iwettaq xogħol analitiku u jifformula strateġiji u politiki għad-Direttorat Ġenerali fil-qasam tad-Direttorat;

- jistabbilixxi l-programm ta’ ħidma tad-Direttorat (objettivi, riżultati, skadenzi) u jiżgura l-koerenza u l-konsistenza tiegħu mal-għanijiet ġenerali tad-Direttorat Ġenerali;

- jiżgura ppjanar u ġestjoni effettivi tal-attivitajiet tad-Direttorat (jiżgura l-istandards ta’ kwalità, il-monitoraġġ tal-iskadenzi, il-fluss tax-xogħol, il-progress u l-ilħuq tal-objettivi);

- jikkoordina u jimplimenta l-attivitajiet li jaqgħu fi ħdan il-programm ta’ ħidma ta’ kull unità fi ħdan id-Direttorat filwaqt li tiżgura l-koerenza u l-kompatibbiltà tagħhom mal-politiki tal-UE/tal-Kummissjoni;

- jiżgura l-ippjanar, l-assenjazzjoni u l-ġestjoni effettivi tar-riżorsi umani tad-Direttorat; - jissorvelja u jikkontrolla l-prestazzjoni tad-Direttorat, inklużi l-analiżi/evalwazzjoni tar-riżultati u tal-ġestjoni biex jiżġura allokazzjoni u użu effettiv u effiċjenti tar-riżorsi;

- jiżgura l-ippjanar u l-ġestjoni effettivi tar-riżorsi baġitarji fid-Direttorat kollu u jikkontribwixxi għall-iżvilupp tal-politiki baġitarji u tal-ġestjoni tar-riżorsi finanzjarji tad-Direttorat Ġenerali fi ħdan il-qafas ta’ politika ġenerali tal-Kummissjoni;

- jassisti lid-Direttur Ġenerali fi kwistjonijiet organizzattivi tad-Direttorat Ġenerali u l-ġestjoni ġenerali tiegħu; - jirrappreżenta d-Direttur Ġenerali f’avvenimenti interni u esterni relevanti għad-Direttoratt jew għad-Direttorat-Ġenerali, li jinkludu l-parteċipazzjoni tad-Direttorat f’kumitati relevanti u f’laqgħat ta’ gruppi ta’ ħidma;

- jikkoordina u jżomm kuntatti regolari mas-servizzi interni rilevanti tal-Kummissjoni u korpi esterni bil-ħsieb li jirrappreżenta l-interess tad-Direttorat Ġenerali u li jkun aġġornat dwar l-iżvilupp tal-politiki tal-UE/Kummissjoni rilevanti għall-isfera ta’ azzjoni tad-Direttorat.

**X’qegħdin infittxu (kriterji tas-selezzjoni)**

Karatteristiċi Personali

- Ħiliet eċċellenti ta’ komunikazzjoni u negozjar, inkluża l-kapaċità li jirrappreżenta lid-DĠ fl-ogħla livell fil-Kummissjoni, fl-Istati Membri, u f’fora internazzjonali.

- ġudizzju sod, kapaċità kunċettwali u kapaċità li wieħed jaħseb b’mod ġdid u strateġiku.

Ħiliet u esperjenza speċjalizzati

- fehim tajjeb tat-teknoloġiji tal-informazzjoni u tal-komunikazzjoni tal-politiki Ewropej tar-riċerka, l-iżvilupp u l-innovazzjoni, u b’mod aktar wiesa’ tal-politiki tal-ekonomija u tas-soċjetà diġitali.

- għarfien sod tal-politika tar-riċerka - esperjenza f’inizjattivi u applikazzjonijiet ta’ politika ta’ riċerka fuq skala kbira tkun ta’ vantaġġ - esperjenza ppruvata fil-formulazzjoni u l-ġestjoni tal-politika, preferibbilment miksuba f’pożizzjoni ta’ livell għoli.

Ħiliet ta’ ġestjoni

- Esperjenza ta’ ġestjoni ppruvata u ħiliet ta’ tmexxija b’saħħithom, bil-kapaċità li jmexxi, jispira u jimmotiva Direttorat b’timijiet kbar u riżorsi finanzjarji.

- Esperjenza fl-ippjanar strateġiku u l-ġestjoni tal-programmi miksuba fl-oqsma indirizzati mid-Direttorat Ġenerali jew f’oqsma relatati tkun ta’ vantaġġ addizzjonali.

- Kapaċità ppruvata li jaħseb b’mod kreattiv u strateġiku sabiex jiġġenera viżjoni ċara tal-objettivi li għandhom jintlaħqu u biex din tissarraf fi pjanijiet ta’ azzjoni prattiċi u realistiċi.

- Kapaċità li jmexxi proċess dinamiku ta’ bidla.

**Kundizzjonijiet ta’ ammissjoni (rekwiżiti tal-eliġibbiltà)**

Il-kandidati se jiġu kkunsidrati biss għall-fażi tas-selezzjoni abbażi tar-rekwiżiti formali li ġejjin, li jridu jiġu ssodisfati **sal-iskadenza għall-applikazzjonijiet**:

* Nazzjonalità: il-kandidati jridu jkunu ċittadini ta’ wieħed mill-Istati Membri tal-Unjoni Ewropea.
* Lawrja jew diploma universitarja: il-kandidati jrid ikollhom:

- jew livell ta’ edukazzjoni li jikkorrispondi għal studji universitarji mitmuma ċċertifikati b’diploma meta l-perjodu normali tal-edukazzjoni universitarja jkun ta’ 4 snin jew aktar;

- jew livell ta’ edukazzjoni li jikkorrispondi għal studji universitarji kompluti ċċertifikati b’diploma u esperjenza professjonali xierqa ta’ mill-inqas sena (1) meta l-perjodu normali ta’ edukazzjoni universitarja jkun tal-inqas tliet (3) snin (din is-sena ta’ esperjenza professjonali ma tistax tkun inkluża fl-esperjenza professjonali postgradwatorja meħtieġa hawn taħt).

* Esperjenza professjonali: il-kandidati jrid ikollhom minn tal-inqas 15-il sena esperjenza professjonali **[[1]](#footnote-1)** wara l-gradwazzjoni f’livell li l-kwalifiki msemmija hawn fuq jagħtu aċċess għalih.
* Esperjenza ta’ ġestjoni: trid tkun inkisbet tal-inqas 5 snin esperjenza professjonali postgradwatorja f’funzjoni maniġerjali ta’ livell għoli **[[2]](#footnote-2)**.
* Lingwi: il-kandidati jrid ikollhom għarfien sod ta’ waħda mil-lingwi uffiċjali tal-Unjoni Ewropea[[3]](#footnote-3) u għarfien sodisfaċenti ta’ lingwa oħra minn dawn il-lingwi uffiċjali. Il-bordijiet tas-selezzjoni se jivverifikaw waqt l-intervista(i) jekk il-kandidati jikkonformawx mar-rekwiżit ta’ għarfien sodisfaċenti ta’ lingwa uffiċjali oħra tal-UE. Dan jista’ jinkludi li l-intervista (jew parti minnha) ssir f’din il-lingwa l-oħra.
* Età massima: il-kandidati ma jridux ikunu laħqu l-età regolari tal-irtirar, li għall-uffiċjali tal-Unjoni Ewropea hija definita bħala l-aħħar tax-xahar li fih il-persuna tilħaq l-età ta’ 66 sena (ara l-Artikolu 52(a) tar-Regolamenti tal-Persunal **[[4]](#footnote-4)**).

**Selezzjoni u ħatra**

Is-selezzjoni u l-ħatra jsiru skont il-proċeduri tas-selezzjoni u tar-reklutaġġ tal-Kummissjoni Ewropea (ara: Dokument dwar il-Politika għall-Uffiċjali f’Kariga Għolja **[[5]](#footnote-5)**).

Bħala parti mill-proċedura tas-selezzjoni, il-Kummissjoni Ewropea tistabbilixxi bord ta’ preselezzjoni. Dan il-bord janalizza l-applikazzjonijiet kollha, jipproċedi bl-ewwel verifika tal-eliġibbiltà u jidentifika l-kandidati li jkollhom l-aħjar profil fid-dawl tal-kriterji tas-selezzjoni msemmija hawn fuq, u li jkunu jistgħu jiġu mistiedna għal intervista mal-bord tal-preselezzjoni.

B’segwitu ta’ dawn l-intervisti, il-bord tal-preselezzjoni jfassal il-konklużjonijiet tiegħu u jipproponi lista ta’ kandidati għal intervisti ulterjuri mal-Kumitat Konsultattiv dwar il-Ħatriet (Consultative Committee on Appointments, CCA) tal-Kummissjoni Ewropea. Is-CCA, filwaqt li jqis il-konklużjonijiet tal-bord tal-preselezzjoni, jiddeċiedi dwar il-kandidati li jiġu mistiedna għal intervista.

Il-kandidati li jkunu msejħa għal intervista mas-CCA jipparteċipaw għal ġurnata sħiħa f’ċentru ta’ valutazzjoni tal-maniġment immexxi minn konsulenti tar-reklutaġġ esterni. Abbażi tar-riżultati tal-intervista u r-rapport taċ-ċentru ta’ evalwazzjoni, is-CCA jistabbilixxi lista preliminari tal-kandidati li jqis li jkunu xierqa biex jaqdu l-funzjoni.

Il-kandidati fuq il-lista preliminari tas-CCA jiġu intervistati mill-Membru(i) rilevanti tal-Kummissjoni.

Wara dawn l-intervisti, il-Kummissjoni Ewropea tieħu d-deċiżjoni dwar il-ħatra.

Il-kandidat magħżul irid ikun issodisfa kull obbligu impost mil-liġi dwar is-servizz militari, jipproduċi referenzi xierqa tal-karattru dwar l-adegwatezza tiegħu għall-qadi ta’ dmirijietu u jkun fiżikament f’saħħtu biex jaqdi dmirijietu.

Il-kandidat magħżul għandu jkollu ċertifikat validu ta’ approvazzjoni tas-sigurtà mingħand l-awtorità tas-sigurtà nazzjonali tiegħu, jew ikun f’pożizzjoni li jiksbu. Approvazzjoni tas-sigurtà personali hija deċiżjoni amministrattiva wara proċess ta’ investigazzjoni tas-sigurtà mwettaq mill-awtorità nazzjonali kompetenti tas-sigurtà tal-individwu, skont il-liġijiet u r-regolamenti nazzjonali applikabbli tas-sigurtà, u li tiċċertifika li individwu jkun jista’ jingħata aċċess għal informazzjoni klassifikata sa livell speċifikat. (Kun af li jista’ jingħata bidu għall-proċedura meħtieġa biex tinkiseb approvazzjoni tas-sigurtà biss wara li ssir talba mill-impjegatur, u mhux mill-kandidat individwali).

Sakemm l-approvazzjoni tas-sigurtà personali ma tkunx għadha ngħatat mill-Istat Membru kkonċernat u l-proċedura ta’ awtorizzazzjoni ma tkunx kompluta bl-informazzjoni legalment meħtieġa mid-Direttorat tas-Sigurtà tal-Kummissjoni Ewropea, il-kandidat ma jkunx jista’ jaċċessa Informazzjoni Klassifikata tal-UE (EU Classified Information, EUCI) fil-livell ta’ CONFIDENTIEL UE/EU CONFIDENTIAL jew ogħla, u lanqas jattendi laqgħat li fihom tiġi diskussa tali EUCI.

**Opportunitajiet indaqs**

F’konformità mal-Artikolu 1d tar-Regolamenti tal-Persunal, il-Kummissjoni Ewropea għandha objettiv strateġiku li tikseb l-ugwaljanza bejn il-ġeneri fil-livelli kollha tal-maniġment sa tmiem il-mandat attwali tagħha u tapplika politika ta’ opportunitajiet indaqs li tinkoraġġixxi l-applikazzjonijiet li jistgħu jikkontribwixxu għal aktar diversità, ugwaljanza bejn il-ġeneri u bilanċ ġeografiku ġenerali.

**Kundizzjonijiet tal-impjieg**

Is-salarji u l-kundizzjonijiet tal-impjieg huma stabbiliti fir-Regolamenti tal-Persunal.

Il-kandidat magħżul jiġi rreklutat bħala uffiċjal fil-grad AD14. Il-kandidat jiġi kklassifikat skont it-tul tal-esperjenza professjonali preċedenti tiegħu fl-iskala 1 jew l-iskala 2 f’dan il-grad.

Il-kandidat magħżul għandu jinnota r-rekwiżit fir-Regolament tal-Persunal għall-persunal kollu ġdid li jwettaq b’suċċess perjodu ta’ prova ta’ disa’ xhur.

Il-post tal-impjieg huwa l-Lussemburgu.

**Indipendenza u dikjarazzjoni tal-interessi**

Matul il-proċess ta’ selezzjoni, il-kandidati li isimhom jitniżżel fil-lista qasira jintalbu jagħmlu dikjarazzjoni ta’ impenn li jaġixxu b’mod indipendenti fl-interess pubbliku u jiddikjaraw kull interess, li jista’ jitqies bħala li jippreġudika l-indipendenza tagħhom.

**Informazzjoni importanti għall-kandidati**

Il-kandidati huma mfakkra li x-xogħol li jwettqu l-bordijiet tas-selezzjoni huwa kunfidenzjali. Huwa pprojbit li l-kandidati jagħmlu kuntatt dirett jew indirett mal-membri individwali ta’ dawn il-bordijiet jew li xi ħadd jagħmel dan f’isimhom. Kull mistoqsija għandha tintbagħat lis-segretarjat tal-bord rilevanti.

**Protezzjoni tad-*data* personali**

Il-Kummissjoni se tiżgura li d-*data* personali tal-kandidati tiġi pproċessata kif meħtieġ mir-Regolament (UE) 2018/1725 tal-Parlament Ewropew u tal-Kunsill [[6]](#footnote-6). Dan japplika b’mod partikolari għall-kunfidenzjalità u għas-sigurtà ta’ dik id-*data*.

**Proċedura tal-applikazzjoni**

Qabel tibgħat l-applikazzjoni tiegħek, għandek tivverifika bir-reqqa jekk tissodisfax ir-rekwiżiti kollha tal-eliġibbiltà (“Kundizzjonijiet ta’ ammissjoni”), b’mod partikolari dwar it-tipi ta’ diploma, l-esperjenza professjonali ta’ livell għoli kif ukoll il-kapaċità lingwistika meħtieġa. Jekk ma tissodisfax xi wieħed mir-rekwiżiti ta’ eliġibbiltà, tiġi eskluż awtomatikament mill-proċedura tas-selezzjoni.

Jekk tkun trid tapplika, trid tirreġistra permezz tal-Internet fis-sit web li ġej u ssegwi l-istruzzjonijiet li jikkonċernaw id-diversi stadji tal-proċedura:

<https://ec.europa.eu/dgs/human-resources/seniormanagementvacancies/>

Irid ikollok indirizz tal-posta elettronika validu. Dan jintuża biex tiġi kkonfermata r-reġistrazzjoni tiegħek kif ukoll biex jinżamm kuntatt miegħek matul l-istadji differenti tal-proċedura. Għaldaqstant, nitolbuk tinforma lill-Kummissjoni Ewropea bi kwalunkwe bidla fl-indirizz tal-posta elettronika tiegħek.

Biex timla l-applikazzjoni tiegħek, trid ittella’ CV f’format PDF, preferibbilment fil-format tal-Europass CV[[7]](#footnote-7), u timla ittra ta’ motivazzjoni online (massimu ta’ 8 000 karattru). Is-CV u l-ittra ta’ motivazzjoni tiegħek jistgħu jintbagħtu bi kwalunkwe lingwa uffiċjali tal-Unjoni Ewropea.

Huwa fl-interess tiegħek li tiżgura li l-applikazzjoni tiegħek tkun preċiża, dettaljata u veritiera.

Ladarba tkun lestejt ir-reġistrazzjoni online tiegħek, tirċievi email li tikkonferma li l-applikazzjoni tiegħek tkun ġiet irreġistrata. **Jekk ma tirċevix email ta’ konferma, l-applikazzjoni tiegħek ma tkunx ġiet irreġistrata!**

Ta’ min jinnota li mhuwiex possibbli li timmonitorja l-progress tal-applikazzjoni tiegħek online. Il-Kummissjoni Ewropea tikkuntattjak direttament rigward l-istatus tal-applikazzjoni tiegħek.

**L-applikazzjonijiet li jintbagħtu bl-email ma jiġux aċċettati.** Jekk tkun teħtieġ iktar informazzjoni u/jew tiltaqa’ ma’ problemi tekniċi, jekk jogħġbok ibgħat email lil:   
[HR-MANAGEMENT-ONLINE@ec.europa.eu](mailto:HR-MANAGEMENT-ONLINE@ec.europa.eu)

Hija r-responsabbiltà tiegħek li timla r-reġistrazzjoni online tiegħek fil-ħin. Nagħtuk parir biex ma tħallix għall-aħħar jiem biex tapplika, billitraffiku qawwi tal-internet jew problema fil-konnessjoni tal-internet tiegħek dan jistgħu jwasslu biex ir-reġistrazzjoni online tiegħek tiġi tterminata qabel ma tlestiha, u b’hekk ikollok tirrepeti l-proċess kollu. Ladarba jiskadi ż-żmien għas-sottomissjoni tar-reġistrazzjonijiet, ma tkunx tista’ ddaħħal iktar *data*. Ir-reġistrazzjonijiet li jaslu tard ma jiġux aċċettati.

**Data tal-għeluq**

Id-data tal-għeluq għar-reġistrazzjoni hija **l-27/11/2023, 12.00 nofsinhar, ħin ta’ Brussell**, u wara din id-data ma jkunx iktar possibbli li tirreġistra.

1. Esperjenza professjonali titqies biss jekk tirrappreżenta relazzjoni ta’ ħidma reali definita bħala ħidma reali u ġenwina, bi ħlas u bħala impjegat (kull tip ta’ kuntratt) jew fornitur ta’ servizz. L-attivitajiet professjonali li jkunu saru fuq bażi part-time għandhom jiġu kkalkulati pro rata fuq il-bażi tal-perċentwal iċċertifikat ta’ sigħat ta’ xogħol full-time li jkunu nħadmu. Il-leave tal-maternità/leave parentali/leave għall-adozzjoni jitqies jekk ikun fil-qafas ta’ kuntratt ta’ xogħol. Il-PhDs huma assimilati mal-esperjenza professjonali, anki meta mhux imħallsa, iżda għal tul ta’ massimu ta’ tliet snin, sakemm il-PhD tkun tlestiet b’suċċess. Perjodu partikolari jista’ jingħadd darba biss. [↑](#footnote-ref-1)
2. Fil-curriculum vitae tagħhom, il-kandidati jridu jindikaw b’mod ċar għas-snin kollha li matulhom tkun inkisbet esperjenza ta’ maniġment: (1) it-titolu u r-rwol tal-pożizzjonijiet maniġerjali okkupati; (2) l-għadd ta’ membri tal-persunal taħt ir-responsabbiltà tagħhom f’dawn il-pożizzjonijiet; (3) id-daqs tal-baġits ġestiti; (4) l-għadd ta’ livelli ġerarkiċi ‘l fuq u ‘l isfel; u (5) l-għadd ta’ kollegi fl-istess livell. [↑](#footnote-ref-2)
3. [http://eur-lex.europa.eu/legal-content/MT/TXT/PDF/?uri=CELEX:01958R0001-20130701&qid=1408533709461&from=EN](http://eur-lex.europa.eu/legal-content/MT/TXT/PDF/?uri=CELEX:01958R0001-20130701&qid=1408533709461&from=MT)<https://eur-lex.europa.eu/legal-content/MT/TXT/?uri=CELEX%3A01958R0001-20130701> [↑](#footnote-ref-3)
4. <https://eur-lex.europa.eu/legal-content/MT/TXT/?uri=CELEX%3A01962R0031-20140701> [↑](#footnote-ref-4)
5. [https://commission.europa.eu/jobs-european-commission/job-opportunities/managers-european-commission\_mt#documents](https://commission.europa.eu/jobs-european-commission/job-opportunities/managers-european-commission_mt#dokumenti) [↑](#footnote-ref-5)
6. Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ *data* personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali *data*, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39). [↑](#footnote-ref-6)
7. Tista’ ssib informazzjoni dwar kif toħloq is-CV tal-Europass tiegħek online fuq: [https://europa.eu/europass/en/create-europass-cv](https://europa.eu/europass/mt/create-europass-cv) [↑](#footnote-ref-7)