**Direcția Generală Rețele de Comunicare, Conținut și Tehnologie (CNECT)**

Publicarea unui anunț de post vacant pentru funcția de director al Direcției „Excelența digitală și infrastructura din domeniul științei” (gradul AD14)

[Articolul 29 alineatul (2) din Statutul funcționarilor]

COM/2023/10440

**Cine suntem**

DG CONNECT sprijină transformarea digitală a economiei și a societății noastre și concepe și pune în aplicare politicile necesare pentru a promova piața internă și a pregăti Europa pentru era digitală. Desfășurarea activităților direcției generale se bazează pe o cooperare în ambele sensuri cu toate părțile interesate (întreprinderi, mediul academic, organizații publice, părți interesate, cetățeni). Direcția generală promovează în mod activ și colaborarea transversală atât în interiorul său, cât și în cadrul Comisiei.

Obiectivul Direcției C „Excelența digitală și infrastructura din domeniul științei” este de a asigura rolul de lider în domeniul viitoarelor tehnologii și infrastructuri TIC, de a sprijini implementarea în continuare și utilizarea pe scară largă a acestora și de a stimula dezvoltarea unui număr mare de aplicații științifice, industriale și societale cu impact. Direcția este responsabilă cu următoarele activități: conduce și coordonează punerea în aplicare a inițiativei „[Destinația Pământ](https://digital-strategy.ec.europa.eu/en/policies/destination-earth)”. Întreprinde acțiuni și pentru crearea [Cloudului european pentru știința deschisă](https://digital-strategy.ec.europa.eu/en/policies/open-science-cloud)(EOSC). De asemenea, direcția coordonează și monitorizează dezvoltarea și implementarea [calculului de înaltă performanță, informaticii](https://digital-strategy.ec.europa.eu/en/policies/high-performance-computing-joint-undertaking) cuantice și comunicațiilor cuantice, precum și infrastructurile de date (printre altele, supervizează Întreprinderea comună [EuroHPC](https://eurohpc-ju.europa.eu/index_en) și susține inițiativa europeană de comunicații cuantice [EuroQCI](https://digital-strategy.ec.europa.eu/en/policies/european-quantum-communication-infrastructure-euroqci)). Direcția mai dezvoltă și gemeni digitali ai platformelor urbane care furnizează soluții și servicii digitale inteligente (legate de mișcarea Living-in.eu). În ultimul rând, este responsabilă și cu [programul emblematic „Tehnologii viitoare și emergente”](https://digital-strategy.ec.europa.eu/en/activities/flagships), care cuprinde proiectul „Creierul uman”, grafenul și tehnologiile cuantice.

Direcția este alcătuită din 4 unități, cu sediul la Bruxelles și la Luxemburg. Personalul actual este format din aproximativ 70 de persoane, iar bugetul anual este de aproximativ 350 de milioane EUR. Postul de director este la Luxemburg.

**Ce propunem**

În cadrul atribuțiilor sale, directorul:

- desfășoară activități analitice și elaborează strategii și politici pentru direcția generală în domeniile de care se ocupă direcția;

- stabilește programul de lucru al direcției (obiective, realizări, termene) și asigură coerența și consecvența acestuia cu obiectivele globale ale direcției generale;

- asigură planificarea și gestionarea eficace a activităților direcției, inclusiv standardele de calitate, monitorizarea termenelor, a fluxului de lucru, a progreselor și a atingerii obiectivelor;

- coordonează și pune în practică activitățile care se încadrează în programul de lucru al fiecărei unități din cadrul direcției, asigurând, în același timp, coerența și compatibilitatea acestora cu politicile UE/ale Comisiei;

- asigură planificarea, alocarea și gestionarea eficace a resurselor umane ale direcției; supraveghează și controlează performanțele direcției, inclusiv analiza/evaluarea realizărilor și a managementului astfel încât resursele să fie alocate și folosite cu eficacitate și eficiență;

- asigură planificarea și gestionarea eficace a resurselor bugetare în întreaga direcție și contribuie la elaborarea politicilor de gestionare a resurselor bugetare și financiare ale direcției generale în cadrul de politică general al Comisiei;

- acordă asistență directorului general în ceea ce privește aspectele organizatorice ale direcției generale și gestionarea de ansamblu a acesteia; îl reprezintă pe directorului general la evenimentele interne și externe care prezintă importanță pentru direcție sau pentru direcția generală, asigurând inclusiv participarea direcției la reuniunile comitetelor și ale grupurilor de lucru relevante;

- asigură și ține cu regularitate legătura cu serviciile interne ale Comisiei și cu organismele externe relevante pentru a reprezenta interesele direcției generale și a rămâne la curent cu evoluția politicilor UE/ale Comisiei care au legătură cu sfera de acțiune a direcției.

**Profilul căutat (criterii de selecție)**

Calități personale

- excelente aptitudini de comunicare și negociere, inclusiv capacitatea de a reprezenta direcția generală la cel mai înalt nivel în cadrul Comisiei, în statele membre și în forurile internaționale;

- o judecată solidă, abilități solide de conceptualizare și o capacitate solidă de gândire novatoare și strategică.

Competențe și experiență de specialitate

- o bună înțelegere a tehnologiilor informației și comunicațiilor în cadrul politicilor europene de cercetare, dezvoltare și inovare și, în sens mai larg, a politicilor legate de economia și societatea digitală;

- cunoștințe temeinice în ceea ce privește politica de cercetare – experiența în inițiative și aplicații ale politicii de cercetare la scară largă ar constitui un avantaj – și experiență dovedită în elaborarea și gestionarea politicilor, dobândită de preferință într-un post de nivel înalt.

Competențe de conducere

- experiență dovedită în funcții de conducere și abilități de conducere solide, capacitatea de a conduce, de a inspira și de a motiva o direcție cu echipe numeroase și resurse financiare mari;

- experiență în planificarea strategică și gestionarea programelor dobândită în domeniile de care se ocupă direcția generală sau în domenii conexe ar constitui un avantaj suplimentar;

- capacitatea dovedită de a gândi în mod creativ și strategic, pentru a elabora o viziune clară a obiectivelor de atins și a transpune această viziune în planuri de acțiune practice și realiste;

- capacitatea de a conduce un proces dinamic de schimbare.

**Criterii obligatorii (cerințe de eligibilitate)**

Pentru a fi luați în considerare în etapa de selecție, candidații trebuie să îndeplinească, **până la data-limită de depunere a candidaturilor**, următoarele cerințe formale:

* Cetățenie: candidații trebuie să fie cetățeni ai unuia dintre statele membre ale Uniunii Europene.
* Titlu sau diplomă universitară: candidații trebuie să aibă:

- fie un nivel de studii corespunzător unui ciclu complet de studii universitare absolvite cu diplomă, atunci când durata normală a studiilor universitare este de cel puțin 4 ani,

- fie un nivel de studii corespunzător unui ciclu complet de studii universitare absolvite cu diplomă și o experiență profesională adecvată de cel puțin 1 an, atunci când durata normală a studiilor universitare este de cel puțin 3 ani (această experiență profesională de 1 an nu poate fi inclusă în calculul numărului de ani de experiență profesională postuniversitară cerut mai jos).

* Experiență profesională: candidații trebuie să aibă cel puțin 15 ani de experiență profesională postuniversitară**[[1]](#footnote-1)** la un nivel la care pot avea acces pe baza calificărilor menționate anterior.
* Experiență într-o funcție de conducere: din experiența profesională postuniversitară, cel puțin 5 ani trebuie să fi fost dobândiți într-o funcție de conducere la nivel înalt**[[2]](#footnote-2)**.
* Cunoștințe lingvistice: candidații trebuie să cunoască temeinic una dintre limbile oficiale ale Uniunii Europene[[3]](#footnote-3) și la nivel satisfăcător o altă limbă oficială a Uniunii Europene. Comitetele de selecție vor verifica, în cadrul interviului (interviurilor), îndeplinirea de către candidați a cerinței legate de cunoașterea satisfăcătoare a unei alte limbi oficiale a UE. În acest scop, interviul (sau o parte a acestuia) s-ar putea desfășura în limba respectivă.
* Limita de vârstă: candidații trebuie să nu fi împlinit încă vârsta standard de pensionare, care pentru funcționarii Uniunii Europene corespunde sfârșitului lunii în cursul căreia persoana în cauză împlinește 66 de ani [a se vedea articolul 52 litera (a) din Statutul funcționarilor**[[4]](#footnote-4)**].

**Selecția și numirea**

Selecția și numirea vor fi efectuate în conformitate cu procedurile de selecție și de recrutare ale Comisiei Europene (a se vedea: Documentul privind politica referitoare la înalții funcționari – *Document on Senior Officials Policy***[[5]](#footnote-5)**).

În cadrul procedurii de selecție, Comisia Europeană instituie un comitet de preselecție. Acest comitet examinează toate candidaturile, efectuează o primă verificare a eligibilității și îi identifică pe acei candidați care au profilul cel mai potrivit în raport cu criteriile de selecție menționate mai sus, care pot fi invitați să susțină un interviu cu comitetul de preselecție.

În urma interviurilor respective, comitetul de preselecție formulează concluzii și propune o listă de candidați care vor susține interviuri suplimentare cu Comitetul consultativ privind numirile („Comitetul consultativ”) din cadrul Comisiei Europene. Comitetul consultativ, luând în considerare concluziile comitetului de preselecție, va alege candidații care vor fi invitați la un interviu.

Candidații care sunt convocați la un interviu cu Comitetul consultativ participă la probele centrului de evaluare a candidaților la posturi de conducere, care se desfășoară pe parcursul unei zile întregi, sub supravegherea unor consultanți externi din domeniul recrutării. Pe baza rezultatelor obținute la interviu și a raportului întocmit de centrul de evaluare, Comitetul consultativ va stabili o listă restrânsă de candidați considerați potriviți pentru a exercita funcția.

Candidații pe care Comitetul consultativ îi înscrie pe lista restrânsă vor fi invitați la un interviu cu membrul (membrii) relevant (relevanți) al (ai) Comisiei.

În urma acestor interviuri, Comisia Europeană va adopta decizia de numire.

Candidatul selecționat trebuie să își fi îndeplinit toate obligațiile care îi revin în temeiul legislației privind serviciul militar, să prezinte garanțiile morale necesare exercitării atribuțiilor sale și să fie apt din punct de vedere fizic să își îndeplinească atribuțiile.

Candidatul selectat ar trebui să dețină sau să fie în măsură să obțină o certificare a autorizării de securitate valabilă de la autoritatea națională de securitate din țara sa. Autorizarea de securitate reprezintă decizia administrativă emisă după finalizarea unei investigații de securitate efectuate de către autoritatea națională de securitate competentă în conformitate cu actele cu putere de lege și normele naționale aplicabile în materie de securitate, prin care se atestă că persoanei respective i se poate permite accesul la informații clasificate până la un nivel specificat. (Vă atragem atenția asupra faptului că procedura necesară pentru obținerea autorizării de securitate poate fi demarată numai la cererea angajatorului, nu și la cererea candidatului).

Candidatul nu va avea acces la informații UE clasificate la nivelul CONFIDENTIEL UE/EU CONFIDENTIAL sau la un nivel superior și nu va putea participa la reuniunile la care se discută despre informații UE clasificate la acest nivel decât după ce i-a fost acordată autorizarea de securitate de către statul membru în cauză și după ce a fost finalizată procedura de acordare a autorizării prin emiterea notei de informare obligatorii din punct de vedere juridic de către Direcția Securitate a Comisiei Europene.

**Egalitatea de șanse**

În conformitate cu articolul 1d din Statutul funcționarilor, Comisia Europeană urmărește îndeplinirea obiectivului strategic de a asigura egalitatea de gen la toate nivelurile de conducere până la finalul mandatului său curent și aplică o politică de promovare a egalității de șanse prin încurajarea candidaturilor care ar putea contribui la o mai mare diversitate, egalitate de gen și echilibru geografic general.

**Condiții de încadrare în muncă**

Salariile și condițiile de încadrare în muncă sunt prevăzute în Statutul funcționarilor.

Candidatul selectat va fi recrutat ca funcționar cu gradul AD14. La stabilirea încadrării acestuia în treapta 1 sau 2 a gradului menționat, se va lua în considerare durata experienței sale profesionale anterioare.

Candidatul selectat trebuie să aibă în vedere cerința prevăzută în Statutul funcționarilor conform căreia toți noii angajați trebuie să încheie cu succes o perioadă de probă de nouă luni.

Locul de desfășurare a activității este Luxemburg.

**Independență și declarația de interese**

În cursul procedurii de selecție, candidații incluși pe lista restrânsă vor trebui să dea o declarație prin care se angajează să acționeze în mod independent în interesul public, precum și o declarație cu privire la orice interese despre care s-ar putea considera că le afectează independența.

**Informații importante pentru candidați**

Se atrage atenția candidaților asupra faptului că deliberările comitetelor de selecție sunt confidențiale. Se interzice candidaților sau oricărei alte persoane care acționează în numele lor să stabilească contacte directe sau indirecte cu membrii individuali ai acestor comitete. În cazul în care aveți întrebări, trebuie să le adresați secretariatului comitetului respectiv.

**Protecția datelor cu caracter personal**

Comisia Europeană se va asigura că datele cu caracter personal ale candidaților sunt prelucrate în conformitate cu Regulamentul (UE) 2018/1725 al Parlamentului European și al Consiliului[[6]](#footnote-6). Aceste dispoziții se aplică în special în ceea ce privește confidențialitatea și securitatea acestor date.

**Procedura de depunere a candidaturii**

Înainte de depunerea candidaturii, verificați cu atenție dacă îndepliniți toate cerințele de eligibilitate (din secțiunea „Criterii obligatorii”), în special cele privind tipurile de diplome, experiența profesională de nivel înalt și cunoștințele lingvistice cerute. Neîndeplinirea unuia dintre criteriile de eligibilitate duce la excluderea automată din procedura de selecție.

Dacă doriți să vă depuneți candidatura, trebuie să vă înscrieți prin internet pe site-ul web de mai jos și să urmați instrucțiunile cu privire la diferitele etape ale procedurii:

<https://ec.europa.eu/dgs/human-resources/seniormanagementvacancies/>

Trebuie să aveți o adresă de e-mail valabilă. Aceasta va servi pentru confirmarea înscrierii dumneavoastră și ne va permite să vă contactăm în cursul diferitelor etape ale procedurii. Prin urmare, vă rugăm să informați Comisia Europeană cu privire la orice modificare a adresei dumneavoastră de e-mail.

Pentru a vă finaliza candidatura, trebuie să încărcați un CV în format PDF, utilizând, de preferință, formatul de CV Europass[[7]](#footnote-7), și să completați online o scrisoare de intenție (de maximum 8 000 de caractere). Puteți transmite CV-ul și scrisoarea dumneavoastră de intenție în oricare dintre limbile oficiale ale Uniunii Europene.

Este în interesul dumneavoastră să asigurați corectitudinea, caracterul complet și veridicitatea candidaturii dumneavoastră.

După finalizarea înscrierii online, veți primi un e-mail de confirmare a înregistrării candidaturii dumneavoastră. **Dacă nu primiți un e-mail de confirmare înseamnă că nu v-a fost înregistrată candidatura!**

Vă atragem atenția asupra faptului că nu este posibil să urmăriți online evoluția candidaturii dumneavoastră. Veți fi contactat direct de Comisia Europeană cu privire la stadiul candidaturii dumneavoastră.

**Candidaturile trimise prin e-mail nu vor fi acceptate.** În cazul în care aveți nevoie de mai multe informații și/sau întâmpinați probleme tehnice, vă rugăm să trimiteți un e-mail la următoarea adresă:   
[HR-MANAGEMENT-ONLINE@ec.europa.eu](mailto:HR-MANAGEMENT-ONLINE@ec.europa.eu)

Este responsabilitatea dumneavoastră să finalizați înscrierea online în timp util. Vă recomandăm cu insistență să nu așteptați până în ultimele zile ale perioadei de depunere a candidaturilor, întrucât traficul internet intens sau o problemă de conectare la internet ar putea conduce la întreruperea procedurii de înscriere online înainte de finalizarea acesteia, obligându-vă, astfel, să reluați întregul proces. Odată expirată data-limită pentru efectuarea înscrierii, nu veți mai putea introduce niciun fel de date. Înscrierile efectuate după expirarea datei-limită nu vor fi acceptate.

**Data-limită**

Data-limită pentru înscriere este **27.11.2023, ora 12.00 (după-amiaza), ora Bruxelles-ului**. Înscrierea nu va mai fi posibilă ulterior.

1. Experiența profesională nu se ia în considerare decât dacă reprezintă o relație de muncă efectivă, definită drept muncă reală și autentică, efectuată în schimbul unei plăți și în calitate de angajat (indiferent de tipul de contract) sau de prestator de servicii. Activitățile profesionale desfășurate cu fracțiune de normă vor fi calculate proporțional, pe baza procentului dintr-o normă întreagă al orelor lucrate, dovedit printr-o adeverință. Concediul de maternitate/concediul pentru creșterea copilului/concediul de adopție se ia în considerare dacă a avut loc în cadrul unui contract de muncă. Perioadele de lucru la un doctorat sunt asimilate cu experiența profesională, chiar dacă nu au fost plătite, pentru o durată maximă de trei ani și cu condiția ca doctoratul să fi fost finalizat cu succes. Fiecare perioadă poate fi luată în calcul o singură dată. [↑](#footnote-ref-1)
2. În curriculum vitae, candidații trebuie să indice în mod clar, pentru toți anii în cursul cărora a fost dobândită experiența într-o funcție de conducere: (1) denumirea și natura funcțiilor de conducere deținute; (2) numărul de angajați avuți în subordine în perioada în care au deținut funcțiile respective; (3) mărimea bugetelor gestionate; (4) numărul de niveluri ierarhice superioare și inferioare și (5) numărul de posturi existente la același nivel ierarhic cu cel al candidatului. [↑](#footnote-ref-2)
3. <http://eur-lex.europa.eu/legal-content/RO/TXT/PDF/?uri=CELEX:01958R0001-20130701&qid=1408533709461&from=RO><https://eur-lex.europa.eu/legal-content/RO/TXT/?uri=CELEX%3A01958R0001-20130701> [↑](#footnote-ref-3)
4. <https://eur-lex.europa.eu/legal-content/RO/TXT/?uri=CELEX%3A01962R0031-20140701> [↑](#footnote-ref-4)
5. <https://commission.europa.eu/jobs-european-commission/job-opportunities/managers-european-commission_en#documents> (disponibil doar în limba engleză). [↑](#footnote-ref-5)
6. Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39). [↑](#footnote-ref-6)
7. Puteți găsi informații cu privire la modul de creare a CV-ului Europass online la adresa: <https://europa.eu/europass/ro/create-europass-cv> [↑](#footnote-ref-7)